<classify> Mbio hizo zinatarajiwa kufanyika Aprili 26 katika Viwanja vya Chuo Kikuu cha Dar es Salaam, sehemu ya Mlimani, huku zikishirikisha makundi mbalimbali kutoka taasisi na kampuni, mashirika, familia na jamii kwa ujumla wa rika tofauti ikiwemo watoto, vijana na wazee.Akizungumza na waandishi wa habari Dar es Salaam jana, Mratibu wa Heart Marathon, Dk Omar Chilo alisema, mbio hizo zitaambatana na upimaji wa magonjwa yasiyoambukiza na ushauri wa kitaalamu kama vile kisukari, shinikizo la damu, uwiano wa urefu na uzito, wingi wa mafuta mwilini na saratani ya matiti.Tumeamua kushiriki kupima magonjwa hayo kwani takwimu zinaonesha asilimia 26 ya Watanzania wana ongezeko la shinikizo la damu na zaidi ya Watanzania 40,000 hupata saratani kila mwaka. Hivyo tunaamini kupitia mbio hizi zitasaidia juhudi za serikali na wadau wa sekta ya afya kupunguza tatizo linalokua kwa kasi la magonjwa yasiyoambukiza, huku tukitoza gharama nafuu, alisema Chilo.Alisema mbio hizo zimegawanywa kwa umbali tofauti, ambapo mbio ndefu za kilometa 21.1 kwa ajili ya wakimbiaji wazoefu, kilometa 10 wakimbiaji wa kati, kilometa 5 wakimbiaji wa kawaida, familia na kampuni. Pia kutakuwa na mbio za watoto chini ya umri wa miaka 12, ambazo ni mita 700.Alisema washindi katika mbio hizo watapatiwa zawadi mbalimbali, ikiwemo fedha taslimu na medali huku kiwango cha juu cha fedha kikiwa Sh 500,000 kwa mshindi wa kwanza wa kilometa 21.1 na Sh 200,000 kilometa 10.  <topic>: michezo 